Rátgéber nagyot ugrik Orfűn (2008)

Június 19-én átugrom az órfűi tavat - jelentette ki határozottan Rátgéber László, a magyar kosárlabdasport legendás edzője. Az edzéseket rögvest meg is kezdte, trénereként az Orfűn élő barátját, Lovasi Andrást kérte fel.

Senkinek nem sikerült eddig átugrani az orfűi tavat, Rátgéber László azonban kísérletet tesz erre, hisz - amint elmondta - ifjú korához képest is kitűnő fizikai és szellemi kondíciónak örvend, és nem hagyhatja képességeit kihasználatlanul. Ezzel a rekordkísérlettel tartozik is az orfűieknek, hiszen ott vehette feleségül kedvesét.

Rátgéber - kemény sportemberként - hosszú órákat tölt most edzőteremben, tréneréül az orfűi Lovasi Andrást választotta, akivel már a horgászsportban komoly eredményeket mutattak fel. Most azonban a tóugrásra gyúrnak, és hívnak mindenkit, aki e sportban jeleskedni akar, június 19-én 14.30-kor, Orfűn, a Baranya megyei Hegyháton, a Mecsek hegység északnyugati "hátánál", Pécstől 15 km-re elhelyezkedő üdülőfaluban.

